钦定古今图书集成/明伦汇编/闺媛典/第306卷 > 皇清三十九 > 万士望妻沈氏
## 钦定古今图书集成/明伦汇编/闺媛典/第306卷 > 皇清三十九 > 万士望妻沈氏

按《德安府志》：“沈氏，安陆万士望妻。年十六归士望。素娴礼教，士望早世，遗二子，沈年二十六，哀痛仆地，水浆不入口七日。母杨姑邬强扶之，不起，沃以水，少甦。再四解之，曰：‘姑老矣，若死而夫亦无窆所，且两子亦不能留’。因命殡夫柩于室，日夕哀奠，躬自澼絖以供𫗴粥。忽夜半邻失火，沈仓遽伏柩上呼天，誓与同毁” ，风遽折而北，遂不及焚。崇祯癸未之变，急扶榇出城，未数里与贼遌舁者争窜伏。沈凭棺痛哭，以首触棺几死，血淋漓满衣袖。贼为之动，遍觅乡人，掩以抔土而去。因携两子，从间道求其弟于鄂渚。寻武昌又陷，以衣结两子于胸，乘𬮱而坠，卒无恙。至夏口，绝渡船，氏与弟家老婢从芦苇中觅一小舟得济，苦节数十年。康熙甲辰，年七十卒。子邦镇、邦宪，俱为诸生。